**ОПШТИНСКО ВЕЋЕ ОПШТИНЕ КНИЋ**, на седници од 26.06.2019. године, на основу члана 46. став 1. тачка 8. Закона о локалној самоуправи („Сл.гласник РС“ бр.129/07, 83/14-др. закон, 101/16-др. закон и 47/18), члана 58. став 1. тачка 36. Статута општине Кнић (''Сл.гласник општине Кнић'' бр.1/19) и члана 29. и члана 30. став 6. Пословника о раду Општинског већа општине Кнић („Сл. гласник општине Кнић“, бр. 1/09, 9/16,9/18) донело је

**ЗАКЉУЧАК**

I **Овлашћују се** Централна Комисија за попис и процену штете од елементарне непогоде-поплаве на територији Општине Кнић од 03.06.2019. године као и све стручне комисије: стручна Комисија за попис и процену штете од поплаве на ратарским културама и крмном биљу, стручна Комисија за попис и процену штете од поплаве у воћарству, стручна Комисија за попис и процену штете од поплаве у повртарству и цвећарству, стручна Комисија за попис и процену штете од поплаве у сточарству, стручна Комисија за попис и процену штете од поплаве на стамбеним и јавним објектима, стручна Комисија за попис и процену штете од поплаве на путевима и мостовима, стручна Комисија за попис и процену штете од поплаве код привредних субјеката, стручна Комисија за попис и процену штете од поплаве на покретним стварима (образоване решењем Општинског већа број 401-863/2019-01 од 06.06.2019. године), да врше попис и процену штете настале од града и других елементарних непогода које су задесиле територију општине Кнић дана 23.06.2019. године.

II Пријава штете од града и других елементарних непогода које су задесиле територију општине Кнић дана 23.06.2019. године (према закључку Општинског штаба за ванредне ситуације на територији општине Кнић бр.06-943/2019-01 од 24.06.2019. године), вршиће се у року од 15 дана од дана доношења овог закључка (до 11.07.2019. године) а према постојећим обрасцима за пријаву штете.

III Остали рокови за поступање Централне и осталих стручних Комисија остају исти из решења Општинског већа број 401-863/2019-01 од 06.06.2019.

**Број:217-960/2019-01 ПРЕДСЕДНИК**

**У Книћу:26.06.2019. године Мирослав Николић**

**О б р а з л о ж е њ е**

Одлуком Председника општине Кнић број 271-845/2019-01 од 03.06.2019. године на предлог Општинског штаба за ванредне ситуације, на територији општине Кнић проглашена је ванредна ситуација од 03.06.2019. године, због поплава које су задесиле подручје општине Кнић и угрожености већег броја становника а решењем Општинског већа број 401-863/2019-01 од 06.06.2019. формиране су стручне комисије за попис и процену штете настале услед поплава.

Дана 23. јуна 2019. године територију општине Кнић је захватило невреме праћено великом количином падавина, олујним ветром и градом. Општински штаб за ванредне ситуације на територији општине Кнић донео је закључак бр.06-943/2019-01 од 24.06.2019. којим препоручује Општинском већу да комисије за попис и процену штете наставе са радом и евидентирају и процене штету коју је изазвао град и олујни ветар на територији општине Кнић, дана 23.06.2019. године. У том смислу Веће је донело закључак као у диспозитиву.